Зэгъэпэщыжыныгъэхэр и кIэм ноблагъэ
КъБР-м и Iэтащхьэ Къанокъуэ Арсен дыгъуасэ щыIащ Республикэ клиникэ сымаджэщым икIи абы щекIуэкI зэгъэпэщыжыныгъэ лэжьыгъэхэр здынэсам зыщигъэгъуэзащ.
Фигу къэдгъэкIыжынщи, мы гъэм и пэщIэдзэм ирагъэжьащ а сымаджэщыр сыт и лъэныкъуэкIи зыхуей хуэзауэ зэрагъэпэщыжыныр. Апхуэдэу гулъытэ хуащI сымаджэхэм ягъуэт медицинэ дэIэпыкъуныгъэр егъэфIэкIуэнми, IуэхущIапIэр зыхуеину IэмэпсымэхэмкIи нэсу къызэгъэпэщынми. Псори зэхэту а Iуэхум хухахащ сом мелуан 203-рэ, абы щыщу сом мелуани 130-рэ и уасэ медицинэ Iэмэпсымэхэр къащэхуащ.
КъБР-м и Iэтащхьэм сымаджэщым и пщIантIэр къиплъыхьри, абы иIэ лъэс лъагъуэхэр зыхуей зэрыхуэгъэзапхъэр къыхигъэщащ. Япэу ар щIыхьащ Лъынтхуэ узыфэхэм щеIэзэ центрым. ЖыпIэнурамэ, ар иджырей мардэхэм тету къызэрагъэпэщащ, сыт и лъэныкъуэкIи зыхуей хуэгъэзащ реанимацэ къудамэр, сымаджэхэр зыщIэлъыну пэшхэр. КъБР-м узыншагъэр хъумэнымрэ курортхэмкIэ и министр Шэт Ирмэ къызэрыхигъэщамкIэ, зыхуеину Iэмэпсымэхэр псори яIэщ, абы щылэжьэну IэщIагъэлIхэми я Iэзагъэм щыхагъэхъуащ къэралым и медицинэ еджапIэ нэхъыфIхэм. Абдеж щилъэгъуахэм арэзы къызэрищIар къыхигъэщри, республикэ УнафэщIыр адэкIэ еплъащ хирургие корпусым щекIуэкI лэжьыгъэхэр зыхуэдэм. Къатиблу зэтет унэм къудамэ зыбжанэ щолажьэ, абыхэм языныкъуэхэм ухуэныгъэ лэжьыгъэхэр иджыри щокIуэкI, адрейхэм Iуэхур тэмэму щызэфIэкIащ.
Хирургие корпусым хэту мы мазэм и кIэм къызэIуахыну я мурадщ зи Iэпкълъэпкъым уIэгъэ, удын зыбжанэ зэуэ игъуэтахэм щеIэзэ къудамэщIэ. Ар и лэжьыгъэм зэрыхуэхьэзырым КъБР-м и Iэтащхьэр щыгъуазэ ищIащ сымаджэщым и дохутыр нэхъыщхьэ Къэжэр Хъусен. Медицинэ IэмэпсымэщIэхэр къазэрыIэрыхьам, унэтIыныгъэм щIэуэ къыхыхьэ иджырей мардэхэм тету я лэжьыгъэр къызэрызэрагъэпэщым я фIыгъэкIэ, абы иджы операцэ нэхъ хьэлъэ дыдэхэри щащIыфыну зэрыщытыр къыхигъэщащ абы.
— Республикэ клиникэ сымаджэщым щекIуэкI зэгъэпэщыжыныгъэ лэжьыгъэ псори мы илъэсым и кIэм зэфIэкIауэ щытын хуейщ, — жиIащ Къанокъуэ Арсен. — Дыгъэгъазэ мазэм икухэм ирихьэлIэу Iуэхур здынэсар къэспщытэну иджыри къытезгъэзэнущ. Мыбы епха лэжьыгъэхэр зи пщэ дэлъ министрхэми зэрыхъукIэ щIэгъэхуэбжьауэ, ауэ икIи тэмэму Iуэхур и кIэм нэвгъэсыну сыфщогугъ.
ЩхьэщэмыщI Изэ.
